Fuglaverndarsinnar óttast ekki stækkun refastofnsins „ Ég hef verið að velta fyrir mér þeirri ótrúlegu þögn sem ríkt hefur af hálfu akademíunnar og frjálsra félagasamtaka um þetta mál , “ segir Snorri H. Jóhannesson bóndi á Augastöðum og formaður Bjarmalands , félags refa - og minkaveiðimanna . Snorri er þarna að vitna til þeirra áforma sem fram koma í fjárlagafrumvarpi ríkisstjórnarinnar að fella niður framlag til refaveiða sem nam 17 milljónum á síðasta ári . Snorri segir ljóst að þessi aðgerð , sem væntanlega muni víðast hvar fela í sér afnám refaveiða í landinu , hafi stórkostleg áhrif á fuglalíf í landinu til hins verra . Fyrir hönd Bjarmalands leitaði Snorri eftir afstöðu Fuglaverndar , félags fólks um fuglavernd í landinu . Þar á bæ telja menn að rannsóknum á tófum hafi ekki verið nægjanlega sinnt og þess vegna sé ekki tímabært að gefa út yfirlýsingar um málið . „ Til dæmis er ekki vitað hve mikil afföll eru af yrðlingum tófunnar á fyrsta vetri og ekki er vitað almennilega hversu mikil áhrif skotveiðar hafa á útbreiðslu hennar , “ segir í svari Fuglaverndar . Sama virðist vera uppi á teningnum hjá nýstofnuðum samtökum í fuglatengdri ferðaþjónustu . Forsvarsmaður þeirra samtaka , Hrafn Svansson , segir þeir fuglafræðingar sem samtökin sæki sína þekkingu til telji að refurinn komi ekki til með að hafa áhrif á fuglastofninn . Báðir þessi stofnar séu háðir náttúrlegum aðstæður , það er því fæðuframboði sem þar er . Fuglaverndarsinnar valdi vonbrigðum Snorri á Augastöðum segir þessa afstöðu að sínu mati alveg forkastanlega og afstaða Fuglaverndar alveg í takt við rök forsvarsmanna Melrakkaseturs á Súðavík . Snorri segir að samtök hagsmunaaðila í landbúnaði , svo sem félög sauðfjárbænda og æðarbænda hafi mótmælt niðurskurði fjárveitinga til refaveiða . Hann segist hafa treyst á stuðning fuglaverndunarsinna í landinu en það virðist hafa brugðist . „ Ég hef veitt athygli baráttu fuglaverndunarsamtaka á undanförnum árum um endurheimt votlendis og verndunar búsvæða fugla . Til hvers er það gert , er það til að auka fæðuframboð handa sívaxandi refastofni ? Heldur fynnst mér holur tónn í þessum málflutningi , hafi menn ekki áhyggjur af því , ef ref á að fjölga til muna á næstu árum . Það er mjög einkennilegt að fólk vilji taka þessa áhættu og komi alltaf með þau rök að rannsóknir vanti . Rannsóknarhagsmundir séu teknir fram yfir hagsmuni náttúrunnar . Það er ljóst að hætti ríki að styðja sveitafélögin í þessu efni munu mörg þeirra draga úr veiðum og þær jafnvel hætti . “ Snorri ítrekar það sem hann hefur áður sagt , m.a. í Skessuhorni , að menn verði að átta sig á því að refurinn hefur verið veiddur frá landnámi . Hafi þær veiðar leitt til þess að hér eru til dæmis fuglategundir sem örugglega væru ekki hefði refurinn getað fjölgað sér frjálst . „ Líffræðingar hafa haldið því fram að ef veiðum á ref yrði hætt muni honum fjölga allt þar til fæðuframboð takmarkar fjölgun hans . Hvernig liti landið þá út ? “ spyr Snorri að endingu .